Lajos Simicska

**Lajos Simicska** (s. 28. tammikuuta 1960 Székesfehérvár) on unkarilainen liikemies. Hän hallinnoi Fidesz-puolueen taustalla toimivaa media- ja yritysimperiumia, kunnes vuonna 2015 lopullisesti riitaantui Viktor Orbánin kanssa. Hän oli aikoinaan merkittävä Fideszin taustavaikuttaja ja rahoittaja, jonka kuvailtiin olleen jopa oligarkin asemassa.

## Nousu talousvaikuttajaksi
Simicska ja Viktor Orbán tutustuivat jo teini-ikäisinä. He kävivät samaa koulua Székesfehérvárissa ja suorittivat asepalveluksen samaan aikaan. (Simicska oli käynyt koulunsa kahta luokkaa ylempänä, mutta hänen opintojensa alku viivästyi, koska hänellä oli vaikeuksia poliittisen taustansa takia: isältään, joka oli osallistunut vuoden 1956 kansannousuun, hän oli perinyt vahvan epäluulon sosialistista järjestelmää kohtaan.) Armeijan jälkeen he opiskelivat molemmat oikeustiedettä Budapestin yliopistossa, asuivat samassa asuntolassa ja kuuluivat ystäväpiiriin, josta oli peräisin suuri osa Fidesz-puolueen alkuperäisiä perustajia. Simicska ei tosin ollut mukana niiden 37 opiskelijan ja opettajan ydinjoukossa, jotka perustivat tuolloisen nuorisojärjestö Fideszin 1988, mutta hän oli alusta alkaen sen merkittäviä taustavaikuttajia. Vuonna 1989 nauhoitetussa haastattelussa Viktor Orbán toteaa, että ”Simicska oli meistä kaikkein fiksuin”.

Simicska nimitettiin vuonna 1993 myös virallisesti Fideszin talousvastaavaksi. Hänen katsotaan olleen paljolti niiden kiinteistökauppaoperaatioiden takana, joilla Fidesz-puolue 1990-luvulla rakensi varallisuuttaan, ja samaan aikaan hän käynnisti puolueen toiminnassa sittemmin olennaisen tärkeän mediaimperiumin rakentamisen. Simicskaan yhdistetään ne aikoinaan kohua herättäneet operaatiot, joilla vuosina 1995 ja 1997 Fidesztä lähellä olevat yritykset välttyivät maksamasta velkojaan, koska ne siirrettiin tuntemattomien, hämäräperäisten Saksassa asuvien siirtotyöläisten Kaya Ibrahimin ja Josip Totin nimiin. Tästä skandaalista huolimatta Simicska toimi 1998–1999, Viktor Orbánin ensimmäisen pääministerikauden alussa, Unkarin verohallinnon johtajana, mikä myös herätti kohua.

Vuonna 2010 Viktor Orbánin ja Fidesz-puolueen palatessa valtaan Simicskan yritysimperiumi alkoi olennaisesti hyötyä julkisista tilauksista. Vuoteen 2014 mennessä Simicskasta oli tullut yksi Unkarin varakkaimmista ja vaikutusvaltaisimmista ihmisistä. Hän omisti aiemmin valtion omistaman Közgép-rakennusyhtiön sekä useita tiedotusvälineitä, muiden muassa Hír TV -televisiokanavan sekä *[[Magyar Nemzet]]* -päivälehden ja *[[Heti Válasz]]* -viikkolehden. Samalla Simicska itse piti matalaa profiilia: häntä ei juuri nähty julkisuudessa, eikä hänen nimeäänkään usein mainittu.

## “G-päivä” ja konflikti Viktor Orbánin kanssa
Vuonna 2014 Simicska alkoi ajautua erimielisyyksiin ja kärjistyvään talousvaltataisteluun Orbánin kanssa. Myöhemmin Simicska on kertonut lehdistölle, että hän ja Orbán tapasivat viimeisen kerran kevään 2014 vaalien jälkeen, jolloin Orbán oli kertonut hänelle poliittisista tulevaisuudensuunnitelmistaan. Simicskan mukaan häntä ei miellyttänyt Orbánin ajama Venäjä-mielinen ulko- ja energiapolitiikka, eikä hän halunnut olla mukana rakentamassa entisen kommunistisen diktatuurin tilalle uutta diktatuuria. (Toisaalta nyttemmin tiedetään, että vuoden 2010 vaalien alla nimenomaan Simicska oli henkilökohtaisesti vieraillut Moskovassa käymässä luottamuksellisia neuvotteluja, joiden jälkeen Orbánin politiikka kääntyi entistä Venäjä-mielisemmäksi.)

Välirikko räjähti julkisuuteen 6. helmikuuta 2015, jota sittemmin on Unkarin mediassa nimitetty myös ”G-päiväksi”. Hallitus oli muuttanut mainostulojen verotusta siten, että Simicskan mediaimperiumin tuotot olennaisesti heikkenivät, ja tulossa olevaa mediasotaa ennakoiden useat Simicskan omistamien tiedotusvälineiden johtohenkilöt yllättäen erosivat tehtävistään. Pitkään julkisuutta vältellyt Simicska alkoi avautua tiedotusvälineille ja antoi haastatteluja, joissa suoraan käytti Viktor Orbánista erittäin alatyylistä haukkumasanaa *geci* (kirjaimellisesti ’siemenneste’); tästä sai alkunsa myös sittemmin tunnettu O1G-meemi. 

Kiistaa käytiin julkisesti, ja Simicska ryhtyi kampanjoimaan Orbánia vastaan silloin äärioikeistoon asemoituneen Jobbikin tukijana. Simicskan mediat julkaisivat kriittisiä paljastuksia Orbánin järjestelmästä, ja vuoden 2018 vaalien alla Simicskan omistama yritys mahdollisti Jobbikin aggressiivisen vaalikampanjan vuokraamalla mainostilaa huomattavan edullisesti. Tämä ei kuitenkaan pystynyt estämään Orbánin ja Fidesz-puolueen uutta vaalivoittoa. 

## Tappion jälkeen
Vuonna 2018 Simicska myi lähes kaikki liiketoimintonsa Orbánin lähipiirille. Hänen ja hänen vaimonsa hallussa pysyi Hárskútin maatalousyhtiö. Tämän jälkeen Simicska on elänyt hiljaisuudessa, välttäen julkisuutta ja kieltäytyen haastatteluista.

## Lähteet